關秀媚驚爆離婚!重啟事業一切重新開始
2024年04月28日 00:01
東網電視
更多新聞短片
首代「晶女郎」關秀媚(Shooky)淡出娛圈18年,近年網上一出現她的近照,即成網上熱論,經典角色如絕世好女友「沙律」等,都會被提起,熱度十足!狀態大勇的她,日前接受東網獨家專訪,一向都對感情事甚低調的她,今次難得接受專訪,被問到有關她的感情事,是否仍與李煒尚愛情長跑中?性格爽朗的Shooky,亦大方回應已經落幕的婚姻經歷:「我以前極少講感情事,再加上淡出娛圈,就連結婚都無講,但依家呢個係我真實嘅狀況,既然問到,我又覺得無必要隱瞞,呢件事(指離婚)我亦都已經放下咗。(係咪出現第三者?)有時好多事情嘅發生,都係一種體驗,等自己去搵答案,然後再揭開新一頁,要學識同自己和解。(Ready再拍拖未?)無刻意諗,隨緣自在。」
Shooky曾拍過不少經典作品,亦曾憑電影《每天愛您8小時》入圍台灣電影金馬獎最佳女配角,多年來都有不少導演想找她拍戲,但暫未有揀啱,不過,Shooky直言兩年半前曾有一個劇本覺得很不錯,但可惜當時自己不在狀態,只好忍痛婉拒:「除咗要適應新生活,差唔多同一時間,我有兩隻收養咗好多年嘅流浪貓喺短短兩個月先後離開咗我,當時好傷心,亦覺得要抖一抖,暫停晒自己本身嘅投資,亦無再更新社交網,所以我好多朋友都話我係失蹤人口,而我覺得當時成個人都立立亂,一定要搞番好自己先,照顧好自己嘅身體,思想要積極,當時我都冇乜搵朋友傾偈,只係講咗畀一個好好嘅閨蜜聽,佢話我處事成熟、冷靜咗。」
經過一番休息,Shooky現狀態大勇,近年更積極學習電腦、普通話,以及不停了解外地產品,她謂:「其實我一直都有做唔同類型嘅投資,以前股票、地產,亦有引進一啲外地嘅優質產品嚟香港,我唔係淨係攞錢出嚟投資,係會落手落腳做,力不到不為財,我啲拍檔好好,會不斷教我好多嘢,我亦希望下年香港嘅經濟會好。」
場地提供:灣仔心一影日本料理